પિતાની હાજરીની અસર સંતાનોના સર્વાઇવલ રેટ ઉપર પણ પડતી હોય છે. જો કે અમેરિકા જેવા દેશોમાં એવી અસર જણાતી નથી. માતાના મરણ સાથે એનાં બાળકોનો મૃત્યુ દર વધી જતો દરેક સમાજમાં જોવા મળે છે. ‘હંટર-ગેધરર’, ખેતી અને પશુપાલન ઉપર નભતા હોય એવાં બધાં નહીં પણ અમુક સમાજોમાં પિતાના મૃત્યુ સાથે એમના બાળકોના મૃત્યુદરમાં પણ વધારો નોંધાયો છે. Mary Shenk અને Brooke Scelza એ પિતાની હાજરીની અસરો વિશે બેંગ્લોરમાં એક અભ્યાસ કરેલો. બાળકો સાવ નાના હોય કે સગીર હોય અને પિતા મૃત્યુ પામે તો એની અસર ખૂબ પડતી જોવા મળી. એમની અભ્યાસની તક ઉપર ખાસ અસર પડતી હોય છે. પિતા બાળકોના અભ્યાસ, નોકરી કે ધંધો પાણી મેળવવામાં અને લગ્ન વગેરેના ખર્ચ કરી મદદકર્તા બનતા હોય છે. પિતા ના હોય કે મૃત્યુ પામ્યા હોય તો આ બધી બાબતોમાં અસર પડતી હોય છે. આધુનિક બ્રેઈન સ્કેનિંગ અભ્યાસ જતાવે છે કે પોતાનું બાળક રડતું હોય ત્યારે પિતાના બ્રેઈનના વિવિધ Hypothalamus, Hippocampus, Midbrain, અને Anterior Cingulate વિભાગોમાં ઍક્ટિવિટી વધી જતી હોય છે. કોઈ બીજાનું બાળક રડતું હોય ત્યારે બ્રેઈનના આ વિભાગોમાં હલચલ એટલી બધી વધતી નથી.